Boef kom moses teë danksy flink polisie-egpaar | Maroela Media
Kol. Connie van Niekerk en kapt. Vernon van Niekerk (Foto: Facebook)
ŉ Vermeende rower van Port-Elizabeth in die Oos-Kaap het sy moses teëgekom toe hy vandeesweek enkele oomblikke ná hy ŉ vrou van haar selfoon probeer beroof het, deur ŉ polisie-egpaar van Mountweg in dié dorp vasgetrek is.
Kol. Connie van Niekerk, polisie-bevelvoerder, het aan Maroela Media vertel sy en haar man, kapt. Vernon van Niekerk, het Sondagoggend langs die kus in die Summerstrand-omgewing gaan draf, toe hulle skielik ŉ vrou hoor gil het.
Van Niekerk sê ŉ man het oomblikke vroeër probeer om die vrou van haar selfoon te beroof, maar sy het verbete vasgeklou terwyl sy om hulp geskree het.
“Die vrou was stomgeskrik en kon amper nie eens praat nie. Ons wou nog sin maak van wat aangaan en gebeur het, toe ons die man in die teenoorgestelde rigting sien weghardloop. Ons het hom agternagesit, en my man het hom platgeduik,” vertel sy.
Die egpaar het die vermeende rower terug na die toneel geneem. Van Niekerk sê sy het toe die slagoffer se selfoon gebruik om die polisie te ontbied.
“Ek het nie eens ŉ selfoon by my gehad nie, omdat ons net van plan was om vinnig te gaan draf. Maar ons albei het uit instink opgetree om die man vas te trek.”
Van Niekerk sê dit is oor voorvalle soos dié dat sy en haar man die polisiediens betree het.
“Mens voel goed omdat jy iets vir iemand beteken het. Dit was hoekom ek besluit het om in dié beroep te werk. Ons het almal ŉ verpligting teenoor die samelewing. Die vrou het skoon by die polisiekantoor, toe sy ŉ verklaring gaan aflê, gespot dat sy haar eie twee lyfwagte het. Ons is net bly ons kon help,” sê sy.
Volgens Van Niekerk is ŉ saak van poging tot roof teen die man aanhangig gemaak. Dit is nie seker wanneer hy voor die hof sal verskyn nie.
Mooi so julle! Kort meer van julle!
Bakgat · 1 jaar gelede
Dis nou mooi gedoen.
Maar ja da is hy alweer vry! Hy gaan niks oorkom nie!!! Hy is tien ten een al klaar weer op straat!
Veels geluk aan ‘n baie mooi en vreeslose paartjie. Beide van hulle s regtig baie SAG OP DIE OOG.
Goed so ons kort meer sulke goeie nuus
Bravo!!! Sien so min dat mense omgee!!
Dis wat mens nou noem ‘n “power-couple”
polisie moes hom betaal want doen goeie diens sonder aan diens te wees
Die eintlike rede is omdat selfoon mense se aandag baie aftrek. Hoeveel mense loop rond met selfone in die hand en let glad nie op wat rondom hul gebeur nie. Ek het al gewonder hoeveel mense teen iets vasloop, as hul so op hul selfone konsentreer. Dieselfde gebeur in voertuie ook, los jul selfone as dit lui, die ander persoon kan weer later kontak maak.
Hoop dit was ‘n pletter vat.
Vantasties van ons Polisie maar, en ek mag nou swartgallig klink, die saak kan eers oor n paar maande voorkom en selfs dan kan dinge sloer. Teen die tyd wat hy gevonnis word het hy sy termyn gedien en is weer op straat om weer sy geluk te probeer.
Maak altwee hierdie beamptes hoofde by ons polisie-opleidingskolleges!!! DAN sal jy oor ‘n paar jaar ‘n TOTALE ander polisiemag hê!!!